(Návrh)
Nariadenie vlády
Slovenskej republiky
z ... 2016
o elektromagnetickej kompatibilite

Vláda Slovenskej republiky podľa § 2 ods. 1 písm. g) a h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:

§ 1
Predmet úpravy
(1)	Toto nariadenie vlády upravuje 
a)	základné požiadavky na elektromagnetickú kompatibilitu zariadení uvedených                       v § 2 písm. a), ktoré sú určenými výrobkami,) 
b)	postupy posudzovania zhody) na elektromagnetickú kompatibilitu zariadení,
c)	práva a povinnosti výrobcu,) splnomocneného zástupcu,) dovozcu) a distribútora) zariadení uvedených v § 2 písm. a),
d)	autorizáciu a notifikáciu orgánov posudzovania zhody,)
e)	práva a povinnosti notifikovanej osoby.)
(2)	Toto nariadenie vlády sa nevzťahuje na
a)	zariadenia podľa osobitného predpisu,)
b)	výrobky, časti a zariadenia leteckej techniky uvedené v osobitnom predpise,)
c)	rádiové zariadenia určené na používanie rádioamatérom podľa osobitného predpisu,) ak dané zariadenia nie sú sprístupnené na trhu; 
d)	zariadenia, ktoré majú svojou podstatou také fyzikálne vlastnosti, že
1.	nie sú schopné vytvárať elektromagnetické emisie alebo prispievať                                  k elektromagnetickým emisiám, ktoré presahujú úroveň umožňujúcu rádiovým, telekomunikačným) a iným zariadeniam pracovať podľa účelu určenia a
2.	fungujú bez neprijateľného zhoršenia za prítomnosti elektromagnetického rušenia, ktoré je bežné s ohľadom na ich účel použitia,
e)	hodnotiace súpravy vyrábané na mieru pre profesionálov výlučne na použitie vo výskumných a vývojových zariadeniach na tieto účely.
(3) 	Stavebnice komponentov určené na montáž pre rádioamatérov a zariadenia sprístupnené na trhu a modifikované rádioamatérmi pre vlastnú potrebu rádioamatérov sa nepovažujú za zariadenia sprístupnené na trhu.
(4) Toto nariadenie vlády sa neuplatňuje alebo sa prestane uplatňovať, ak sú základné požiadavky pre zariadenia uvedené v § 2 písm. a) celkom alebo čiastočne podrobnejšie ustanovené inými osobitnými predpismi odo dňa účinnosti týchto osobitných predpisov.
(3)	Týmto nariadením vlády nie je dotknuté uplatňovanie právnych predpisov, ktoré upravujú bezpečnosť zariadení.

§ 2
Vymedzenie základných pojmov
Na účely tohto nariadenia vlády je
a)	zariadením každý prístroj alebo pevná inštalácia,
b)	prístrojom
1.	každý dokončený prístroj alebo kombinácia prístrojov, ktorá bola sprístupnená na trhu ako jeden funkčný celok, ktoré sú určené pre koncového používateľa a ktoré môžu vytvárať elektromagnetické rušenie alebo ktorých fungovanie môže takéto rušenie ovplyvniť,
2.	komponent alebo podzostava určená na začlenenie do prístroja koncovým používateľom, ktorá môže zapríčiniť elektromagnetické rušenie alebo ktorej fungovanie môže byť týmto rušením ovplyvnené,
3.	prenosná inštalácia ako kombinácia prístrojov a prípadne aj iných zariadení, ktorá je určená na prenášanie a na prevádzkovanie na rôznych miestach,
c)	pevnou inštaláciou špecifická kombinácia niekoľkých typov prístrojov a iných zariadení, ktoré sú zostavené, nainštalované a určené na stále používanie na vopred určenom mieste,
d)	elektromagnetickou kompatibilitou schopnosť zariadenia uspokojivo fungovať                     vo svojom elektromagnetickom prostredí bez vytvárania neprípustného elektromagnetického rušenia pre iné zariadenia v tomto prostredí,
e)	elektromagnetickým rušením elektromagnetický jav, ktorý môže zhoršiť fungovanie zariadenia; elektromagnetické rušenie je elektromagnetický šum, nežiaduci signál alebo zmena v samotnom prenosovom prostredí,
f)	odolnosťou schopnosť zariadenia fungovať na určený účel bez zhoršenia fungovania v prítomnosti elektromagnetického rušenia,
g)	bezpečnostným účelom účel ochrany ľudského života alebo majetku,
h)	elektromagnetickým prostredím elektromagnetické javy pozorovateľné na danom mieste,
i)	sprievodnou dokumentáciou prístroja doklady, ktoré sú nevyhnutné na prevzatie a používanie prístroja,
j)	notifikovanou osobou notifikovaný orgán, ktorý bol členským štátom Európskej únie oznámený Európskej komisii a ostatným členským štátom Európskej únie ako osoba poverená na vykonávanie posudzovania zhody.

§ 3
Sprístupnenie na trhu 
Zariadenie možno sprístupniť na trhu) alebo uviesť do prevádzky, ak pri správnej inštalácii a údržbe, ako aj používaní na určený účel, zodpovedá požiadavkám tohto nariadenia vlády. 

§ 4
Voľný pohyb
(1)	Ak zariadenie spĺňa požiadavky podľa tohto nariadenia vlády
a)	môže byť uvedené na trh,)
b)	nesmie sa brániť jeho sprístupňovaniu na trhu a uvedeniu do prevádzky.
(2)	Pre zariadenie, okrem požiadaviek podľa tohto nariadenia vlády, možno prijať technický predpis,) ktorý obsahuje opatrenie týkajúce sa uvedenia do prevádzky alebo používania,
a)	na vyriešenie existujúceho alebo predpokladaného problému v súvislosti s elektromagnetickou kompatibilitou na konkrétnom mieste,
b)	prijaté z bezpečnostných dôvodov na ochranu verejných elektronických komunikačných sietí) alebo prijímacích alebo vysielacích staníc, ak sa používajú na bezpečnostné účely pri presne vymedzených pomeroch v spektre situácií.	
(3)	Na obchodných veľtrhoch, výstavách alebo podobných podujatiach možno vystavovať alebo predvádzať zariadenie, ktoré nespĺňa požiadavky podľa tohto nariadenia vlády, len ak viditeľné označenie zreteľne udáva, že takéto zariadenie nesmie byť sprístupnené na trhu alebo uvedené do prevádzky, ak nebude v zhode s týmto nariadením vlády. Predvádzanie sa môže uskutočniť, iba ak sa prijali potrebné opatrenia na to, aby sa zabránilo elektromagnetickému rušeniu.	

§ 5
Základné požiadavky
Základné požiadavky uvedené v prílohe I smernice Európskeho parlamentu a Rady 2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (prepracované znenie) (Ú. v. EÚ L 96, 29.3.2014) (ďalej len „smernica“) sú požiadavky na zariadenie uvedené v § 2 písm. a), ktoré musí spĺňať.
§ 6
Povinnosti výrobcu
Výrobca je povinný
a)	zabezpečiť pri uvedení prístroja uvedeného v § 2 písm. b) na trh, aby bol navrhnutý a vyrobený podľa základných požiadaviek,
b)	vypracovať technickú dokumentáciu podľa prílohy II smernice alebo prílohy III smernice,
c)	zabezpečiť posúdenie zhody podľa § 12,
d)	vydať EÚ vyhlásenie o zhode podľa § 13,
e)	umiestniť označenie CE) podľa § 14,
f)	uchovávať počas desiatich rokov od uvedenia prístroja na trh EÚ vyhlásenie o zhode   a technickú dokumentáciu prístroja,
g)	zaviesť postupy na zachovanie zhody sériovej výroby s požiadavkami podľa tohto nariadenia vlády a zohľadniť zmeny návrhu alebo vlastností prístroja a zmeny                       v harmonizovanej technickej norme) alebo v iných technických špecifikáciách,) na základe ktorých sa vyhlasuje zhoda prístroja,
h)	umiestniť na prístroj, ktorý bol uvedený na trh, typové číslo alebo sériové číslo, číslo šarže alebo iný údaj, ktorý umožní identifikáciu prístroja alebo ak to rozmer alebo povaha prístroja neumožňujú, uviesť požadované informácie na obale alebo                          v sprievodnej dokumentácii prístroja,
i)	uviesť na prístroji svoje obchodné meno alebo ochrannú známku a v štátnom jazyku sídlo, miesto podnikania alebo adresu, na ktorej je ho možné zastihnúť, ak nie je zhodná so sídlom alebo s miestom podnikania; ak to nie je možné, požadované údaje uviesť na obale alebo v sprievodnej dokumentácii prístroja,
j)	dodať k prístroju návod na použitie a informácie uvedené v § 15 v štátnom jazyku, ktoré sú jednoznačné a zrozumiteľné pre používateľa oprávneného manipulovať                    s prístrojom,
k)	bezodkladne prijať nevyhnutné nápravné opatrenie s cieľom dosiahnuť zhodu prístroja s požiadavkami podľa tohto nariadenia vlády a ak je to potrebné, prístroj stiahnuť                  z trhu) alebo prevziať späť,) ak sa dôvodne domnieva, že prístroj nespĺňa požiadavky podľa tohto nariadenia vlády alebo ak mu orgán dohľadu uložil opatrenie,
l)	bezodkladne informovať orgán dohľadu a orgány dohľadu členských štátov, v ktorých bol prístroj sprístupnený na trhu o tom, že prístroj predstavuje riziko a uviesť podrobnosti o nezhode prístroja s týmto nariadením vlády a o prijatom nápravnom opatrení podľa písmena k),
m)	bezodkladne poskytnúť na základe odôvodnenej žiadosti orgánu dohľadu všetky informácie a dokumentáciu v listinnej podobe alebo v elektronickej podobe v štátnom jazyku potrebné na preukázanie zhody prístroja a poskytnúť súčinnosť orgánu dohľadu pri každom prijatom opatrení s cieľom odstrániť riziká, ktoré predstavuje prístroj, ktorý uviedol na trh, 
n)	uchovávať identifikačné údaje o hospodárskom subjekte,) ktorému prístroj dodal, najmenej desať rokov odo dňa dodania prístroja.
o)	bezodkladne sprístupniť na žiadosť orgánu dohľadu identifikačné údaje o hospodárskom subjekte, ktorému prístroj dodal.

§ 7
Povinnosti splnomocneného zástupcu 
(1)	Výrobca môže písomným splnomocnením určiť splnomocneného zástupcu na plnenie povinností podľa § 6, okrem povinností ustanovených v § 6 písm. a) a b).
(2)	Splnomocnený zástupca je povinný plniť povinnosti výrobcu v rozsahu uvedenom v splnomocnení podľa odseku 1. Obsahom splnomocnenia musí byť najmenej povinnosť
a)	uchovávať pre orgány dohľadu kópiu EÚ vyhlásenia o zhode a technickú dokumentáciu prístroja desať rokov od uvedenia prístroja na trh a na požiadanie ich sprístupniť orgánu dohľadu,
b)	bezodkladne poskytnúť na základe odôvodnenej žiadosti orgánu dohľadu informácie              a dokumentáciu v listinnej podobe alebo v elektronickej podobe v štátnom jazyku potrebné na preukázanie zhody prístroja a
c)	poskytnúť súčinnosť orgánu dohľadu pri prijímaní opatrenia s cieľom odstrániť riziká, ktoré predstavuje prístroj, na ktorý sa vzťahuje splnomocnenie.
(3)	Splnomocnený zástupca je povinný uchovávať identifikačné údaje o hospodárskom subjekte, ktorý mu prístroj dodal a ktorému prístroj dodal najmenej desať rokov odo dňa dodania prístroja.
(4)	Splnomocnený zástupca je povinný bezodkladne sprístupniť na žiadosť orgánu dohľadu identifikačné údaje o hospodárskom subjekte ktorý mu prístroj dodal alebo ktorému prístroj dodal.
 
§ 8
Povinnosti dovozcu
(1)	Dovozca nesmie uviesť na trh prístroj uvedený v § 2 písm. b), ak
a)	nespĺňa požiadavky podľa tohto nariadenia vlády,
b)	vie alebo by mal vedieť, že prístroj nespĺňa základné požiadavky,
c)	výrobca nesplnil povinnosti podľa § 6 písm. b) až e), h) a i) alebo
d)	výrobca nedodal k prístroju sprievodnú dokumentáciu prístroja.
(2)	Dovozca je povinný
a)	uviesť na prístroji svoje obchodné meno alebo ochrannú známku a v štátnom jazyku sídlo, miesto podnikania alebo adresu, na ktorej je ho možné zastihnúť, ak nie je zhodná so sídlom alebo s miestom podnikania; ak to nie je možné, požadované údaje je povinný uviesť na obale alebo v sprievodnej dokumentácii prístroja,
b)	zabezpečiť, aby bol spolu s prístrojom dodaný návod na použitie a informácie uvedené v § 15 v štátnom jazyku, ktoré sú jednoznačné a zrozumiteľné pre používateľa oprávneného manipulovať s prístrojom,
c)	zabezpečiť, aby podmienky uskladnenia prístroja a jeho prepravy neovplyvňovali súlad so základnými požiadavkami v čase, keď uskladnenie a prepravu zabezpečuje,
d)	bezodkladne prijať nevyhnutné nápravné opatrenie s cieľom dosiahnuť zhodu prístroja s požiadavkami podľa tohto nariadenia vlády a ak je to potrebné, prístroj stiahnuť                  z trhu alebo prevziať späť, ak sa dôvodne domnieva, že prístroj nespĺňa požiadavky podľa tohto nariadenia vlády alebo ak mu orgán dohľadu uložil opatrenie,
e)	bezodkladne informovať výrobcu, orgán dohľadu a orgán dohľadu členského štátu,               v ktorom bol prístroj sprístupnený na trhu o tom, že prístroj predstavuje riziko a uviesť podrobnosti o nezhode prístroja s týmto nariadením vlády a prijať nápravné opatrenie podľa písmena d),
f)	uchovávať kópiu EÚ vyhlásenia o zhode počas desiatich rokov od uvedenia prístroja na trh a na žiadosť orgánu dohľadu sprístupniť technickú dokumentáciu k prístroju,
g)	bezodkladne poskytnúť na základe odôvodnenej žiadosti orgánu dohľadu všetky informácie a dokumentáciu v listinnej podobe alebo v elektronickej podobe v štátnom jazyku potrebné na preukázanie zhody prístroja a poskytnúť súčinnosť orgánu dohľadu pri každom prijatom opatrení s cieľom odstrániť riziká, ktoré predstavuje prístroj, ktorý uviedol na trh, 
h)	uchovávať identifikačné údaje o hospodárskom subjekte, ktorý mu prístroj dodal a ktorému prístroj dodal najmenej desať rokov odo dňa dodania prístroja.
i)	bezodkladne sprístupniť na žiadosť orgánu dohľadu identifikačné údaje o hospodárskom subjekte ktorý mu prístroj dodal alebo ktorému prístroj dodal.

§ 9
Povinnosti distribútora
(1)	Distribútor nesmie sprístupniť prístroj na trhu, ak
a)	nespĺňa požiadavky podľa tohto nariadenia vlády,
b)	vie alebo by mal vedieť, že prístroj nespĺňa základné požiadavky,
c)	výrobca nesplnil povinnosti podľa § 6 písm. b) až e), h) až j) a dovozca nesplnil povinnosti podľa § 8 ods. 2 písm. a), alebo   
d)	výrobca nedodal k prístroju sprievodnú dokumentáciu prístroja.
(2)	Distribútor je povinný
a)	zabezpečiť, aby podmienky uskladnenia prístroja a jeho prepravy neovplyvňovali súlad so základnými požiadavkami v čase, keď uskladnenie a prepravu zabezpečuje,
b)	bezodkladne prijať nevyhnutné nápravné opatrenie s cieľom dosiahnuť zhodu prístroja s požiadavkami podľa tohto nariadenia vlády a ak je to potrebné, prístroj stiahnuť                   z trhu alebo prevziať späť, ak sa dôvodne domnieva, že prístroj nespĺňa požiadavky podľa tohto nariadenia vlády alebo ak mu orgán dohľadu uložil opatrenie,
c)	bezodkladne informovať výrobcu alebo dovozcu, orgán dohľadu a orgán dohľadu členského štátu, v ktorom bol prístroj sprístupnený na trhu o tom, že prístroj predstavuje riziko a uviesť podrobnosti o nezhode prístroja s týmto nariadením vlády a o prijatom nápravnom opatrení podľa písmena b),
d)	bezodkladne poskytnúť na základe odôvodnenej žiadosti orgánu dohľadu všetky informácie a dokumentáciu v listinnej podobe alebo elektronickej podobe v štátnom jazyku potrebné na preukázanie zhody prístroja a poskytnúť súčinnosť orgánu dohľadu pri každom prijatom opatrení s cieľom odstrániť riziká, ktoré predstavuje prístroj, ktorý uviedol na trh, 
e)	uchovávať identifikačné údaje o hospodárskom subjekte, ktorý mu prístroj dodal a ktorému prístroj dodal najmenej desať rokov odo dňa dodania prístroja.
f)	bezodkladne sprístupniť na žiadosť orgánu dohľadu identifikačné údaje o hospodárskom subjekte ktorý mu prístroj dodal alebo ktorému prístroj dodal.

§ 10
Rozšírenie povinností výrobcu na dovozcu alebo na distribútora
Ak dovozca alebo distribútor uvedie prístroj na trh pod svojím obchodným menom alebo pod svojou ochrannou známkou alebo prístroj už uvedený na trh upraví spôsobom, ktorý môže ovplyvniť jeho zhodu s požiadavkami podľa tohto nariadenia vlády, vzťahujú sa na neho povinnosti výrobcu podľa § 6.

§ 11
Predpoklad zhody
Ak prístroj spĺňa požiadavky harmonizovanej technickej normy alebo jej časti, považuje sa za prístroj, ktorý spĺňa základné požiadavky, na ktoré sa harmonizovaná technická norma alebo jej časť vzťahuje. 

§ 12
Postupy posudzovania zhody
(1)	Na posúdenie zhody prístroja so základnými požiadavkami použije výrobca postup posudzovania zhody:
a)	vnútorná kontrola výroby (modul A) ustanovená v prílohe II smernice alebo
b)	EÚ skúška typu (modul B), po ktorej nasleduje zhoda s typom založená na vnútornej kontrole výroby (modul C) ustanovená v prílohe III smernice.
(2)	Výrobca sa môže rozhodnúť, že obmedzí uplatňovanie postupu uvedeného                      v odseku 1 písm. b) iba na niektoré základné požiadavky za predpokladu, že na ostatné základné požiadavky sa uplatňuje postup uvedený v odseku 1 písm. a).

§ 13
EÚ vyhlásenie o zhode
(1)	EÚ vyhlásenie o zhode potvrdzuje, že bolo preukázané splnenie základných požiadaviek.
(2)	Rozsah EÚ vyhlásenia o zhode je ustanovený v prílohe IV smernice, obsahuje náležitosti uvedené v postupoch posudzovania zhody ustanovených v prílohe II smernice a III smernice a je pravidelne aktualizované. EÚ vyhlásenie o zhode pre prístroj, ktorý bol uvedený na trh alebo sprístupnený na trhu v Slovenskej republike, sa vyhotovuje v štátnom jazyku alebo sa do štátneho jazyka preloží.
(3)	Ak sa na prístroj vzťahuje viac všeobecne záväzných právnych predpisov požadujúcich vypracovanie EÚ vyhlásenia o zhode, vypracuje sa jedno EÚ vyhlásenie o zhode,                     v ktorom sa uvedú právne záväzné akty Európskej únie, odkazy na ich uverejnenie v Úradnom vestníku Európskej únie a príslušné všeobecne záväzné právne predpisy Slovenskej republiky, ktorými sa právne záväzné akty Európskej únie prebrali do právneho poriadku Slovenskej republiky.
(4)	Vydaním EÚ vyhlásenia o zhode výrobca preberá zodpovednosť za zhodu prístroja s požiadavkami podľa tohto nariadenia vlády. 

§ 14
Označenie CE
Označenie CE sa na prístroj umiestni podľa všeobecných zásad ustanovených osobitným predpisom,) a to viditeľne, čitateľne a nezmazateľne pred uvedením prístroja na trh. Ak to nie je možné, označenie CE sa umiestni na obale a v sprievodnej dokumentácii prístroja.

§ 15
Informácie o používaní prístroja
(1)	K prístroju sa pripoja informácie o všetkých osobitných opatreniach, ktoré sa musia vykonať pri montáži, inštalácii, údržbe alebo používaní prístroja, aby sa zabezpečilo, že prístroj bude po uvedení do prevádzky spĺňať základné požiadavky podľa prílohy I prvého bodu smernice.
(2)	Ak nie je prístroj, ktorý sa nachádza v obytných zónach v zhode so základnými požiadavkami podľa prílohy I prvého bodu smernice, musí byť  jednoznačne uvedené obmedzenie jeho použitia; ak je to potrebné aj na obale.
(3)	Údaje potrebné na používanie prístroja na určený účel, sú uvedené v návode na použitie priloženom k prístroju.

§ 16
Pevná inštalácia
(1)	Prístroj, ktorý bol sprístupnený na trhu a ktorý možno začleniť do pevnej inštalácie                    musí byť v zhode s ustanoveniami tohto nariadenia vlády, ktoré sa naň vzťahujú.
(2)	Ustanovenia § 5 až 10 a 12 až 15 sa nevzťahujú na prístroje, ktoré sú určené na začlenenie do určitej pevnej inštalácie a nie sú inak sprístupnené na trhu; v takýchto prípadoch sprievodná dokumentácia prístroja slúži na identifikáciu pevnej inštalácie a charakteristík elektromagnetickej kompatibility tejto inštalácie a uvádza opatrenia, ktoré je potrebné prijať pri začlenení prístroja do pevnej inštalácie, aby nebola dotknutá zhoda uvedenej inštalácie; navyše obsahuje informácie uvedené v § 6 písm. h) a i)                    a v § 8 ods. 2 písm. a). Správna inžinierska prax uvedená v prílohe I druhom bode smernice sa dokumentuje a príslušná dokumentácia sa uchováva počas celého obdobia prevádzkovania pevnej inštalácie pre potreby kontroly orgánov dohľadu.
(3)	Ak sa vyskytnú pochybnosti o súlade pevnej inštalácie s požiadavkami tohto nariadenia vlády, alebo ak sú sťažnosti na rušenie spôsobované inštaláciou, orgán dohľadu môže žiadať preukázanie zhody pevnej inštalácie s požiadavkami tohto nariadenia vlády a dať podnet na posúdenie fyzickej osobe alebo právnickej osobe, ktorá je na to odborne spôsobilá.
(4)	Ak sa zistí nezhoda inštalácie s požiadavkami tohto nariadenia vlády, orgán dohľadu môže ustanoviť vhodné opatrenia na to, aby sa pevná inštalácia uviedla do súladu so základnými požiadavkami.

(5)	Orgán dohľadu môže prijať potrebné opatrenia na identifikáciu osoby alebo osôb, ktoré sú zodpovedné za zabezpečenie zhody pevnej inštalácie) so základnými požiadavkami.

§ 17
Autorizácia
(1)	Posudzovanie zhody podľa tohto nariadenia vlády môže vykonávať len orgán posudzovania zhody, ktorý bol autorizovaný Úradom pre normalizáciu, metrológiu a skúšobníctvo Slovenskej republiky (ďalej len „úrad“) podľa osobitného predpisu) na vykonávanie úloh posudzovania zhody podľa tohto nariadenia vlády a notifikovaný Európskej komisii a ostatným členským štátom podľa osobitného predpisu.)
(2)	Orgán posudzovania zhody podá úradu žiadosť o autorizáciu a notifikáciu, v ktorej uvedie opis činností posudzovania zhody, postupy posudzovania zhody (moduly) a prístroja alebo prístrojov.
(3)	Prílohou k žiadosti o autorizáciu a notifikáciu je
a)	osvedčenie o akreditácii,) ktoré osvedčuje, že orgán posudzovania zhody spĺňa všetky požiadavky podľa odseku 4,
b)	osvedčenie o akreditácii, ktoré osvedčuje, že orgán posudzovania zhody spĺňa len niektoré požiadavky podľa odseku 4 a písomné doklady, ktoré sú potrebné na overenie, uznanie a pravidelné sledovanie plnenia požiadaviek podľa odseku 4, ak orgán posudzovania zhody nemôže predložiť osvedčenie o akreditácii podľa písmena a), alebo
c)	písomný doklad, ktorý je potrebný na overenie, uznanie a pravidelné sledovanie plnenia všetkých požiadaviek podľa odseku 4, ak orgán posudzovania zhody nevie preukázať ich splnenie predložením osvedčenia o akreditácii podľa písmena a) alebo písmena b).
(4)	Orgán posudzovania zhody je povinný preukázať v konaní podľa osobitného predpisu25) aj plnenie týchto požiadaviek:
a)	orgán posudzovania zhody je právnickou osobou,
b)	orgán posudzovania zhody je treťou stranou, nezávislou od výrobcu alebo prístroja, ktorý posudzuje,
c)	orgán posudzovania zhody, členovia jeho riadiaceho orgánu a zamestnanci zodpovední za vykonávanie úloh posudzovania zhody nie sú návrhári, výrobcovia, dodávatelia, osoby, ktoré vykonávajú inštaláciu, nákupcovia, vlastníci, používatelia ani osoby, ktoré vykonávajú údržbu prístrojov, ani zástupcovia ktorejkoľvek z týchto strán, čo však nevylučuje možnosť použitia prístroja, ktorý je potrebný na výkon činností orgánu posudzovania zhody alebo na použitie prístroja na osobné účely,
d)	orgán posudzovania zhody, členovia jeho riadiaceho orgánu a zamestnanci zodpovední za vykonávanie úloh posudzovania zhody nie sú priamo zapojení do navrhovania, výroby alebo konštrukcie, uvedenia na trh, inštalácie, používania alebo údržby prístroja, ani nezastupujú osoby zapojené do týchto činností,
e)	orgán posudzovania zhody, členovia jeho riadiaceho orgánu a zamestnanci zodpovední za vykonávanie úloh posudzovania zhody sa nepodieľajú na žiadnych činnostiach, ktoré by mohli ovplyvniť ich nezávislý posudok alebo bezúhonnosť vo vzťahu                       k činnostiam posudzovania zhody, pre ktoré chcú byť notifikované, ak ide o poradenské služby,
f)	orgán posudzovania zhody zabezpečil, aby činnosti tretích osôb, s ktorými uzavrel zmluvu o výkone činností spojených s posudzovaním zhody (ďalej len „subdodávateľ“) alebo jeho organizačných zložiek neovplyvňovali dôvernosť, objektivitu alebo nestrannosť jeho činností posudzovania zhody,
g)	orgán posudzovania zhody a jeho zamestnanci vykonávajú činnosti posudzovania zhody na najvyššej odbornej úrovni a nevyhnutnej technickej odbornej spôsobilosti                v danej oblasti a nepodliehajú žiadnym tlakom ani stimulom, najmä finančným, ktoré by mohli ovplyvniť ich rozhodnutie alebo výsledky ich činností posudzovania zhody, zo strany osôb alebo skupín osôb, ktoré majú záujem na výsledku týchto činností,
h)	orgán posudzovania zhody je schopný vykonávať všetky úlohy posudzovania zhody podľa prílohy III smernice, v súvislosti s ktorými chce byť notifikovaný, ak ide o úlohy vykonávané samotným orgánom posudzovania zhody, alebo v jeho mene a na jeho zodpovednosť,
i)	orgán posudzovania zhody má pre každý postup posudzovania zhody a pre každý typ alebo kategóriu prístroja, v súvislosti s ktorými chce byť notifikovaný, k dispozícii
1.	personál s technickými znalosťami a skúsenosťami na vykonanie úloh posudzovania zhody,
2.	potrebný opis postupov, podľa ktorých sa vykonáva posudzovanie zhody, s cieľom zabezpečiť transparentnosť a schopnosť reprodukovateľnosti týchto postupov; musí mať zavedené  zásady a postupy, ktoré rozlišujú medzi úlohami, ktoré bude vykonávať ako notifikovaná osoba a inými činnosťami,
3.	potrebné postupy na vykonávanie svojej činnosti zohľadňujúce veľkosť podniku, odvetvie, v ktorom podniká, jeho štruktúru, stupeň zložitosti príslušnej technológie používanej pri prístroji a hromadný charakter alebo sériový charakter výrobného procesu,
j)	orgán posudzovania zhody má prostriedky potrebné na plnenie technických úloh a administratívnych úloh spojených s činnosťami náležitého posudzovania zhody a prístup k všetkým potrebným zariadeniam alebo k potrebnému vybaveniu,
k)	zamestnanec orgánu posudzovania zhody zodpovedný za vykonávanie úloh týkajúcich sa posudzovania zhody má
1.	technické a iné odborné vzdelanie na všetky činnosti posudzovania zhody, v súvislosti s ktorými chce byť orgán posudzovania zhody notifikovaný,
2.	znalosti o požiadavkách posudzovania zhody, ktoré chce vykonávať, a oprávnenie vykonávať toto posudzovanie zhody,
3.	znalosti a pochopenie základných požiadaviek, uplatniteľných harmonizovaných technických noriem a príslušných ustanovení harmonizačných právnych predpisov Európskej únie) a osobitných  predpisov,) 
4.	schopnosti potrebné na vydanie certifikátov, záznamov a protokolov podľa tohto nariadenia vlády, ktorými sa preukáže, že sa vykonalo posudzovanie zhody,
l)	je zabezpečená nestrannosť orgánu posudzovania zhody, členov jeho riadiaceho orgánu a zamestnancov zodpovedných za vykonávanie úloh týkajúcich                                       sa posudzovania zhody,
m)	 odmeňovanie členov riadiaceho orgánu posudzovania zhody a jeho zamestnancov zodpovedných za vykonávanie úloh týkajúcich sa posudzovania zhody nezávisí od počtu vykonaných posúdení ani výsledkov týchto posúdení,
n)	orgán posudzovania zhody uzavrel poistnú zmluvu pre poistenie zodpovednosti za škodu,
o)	zamestnanci orgánu posudzovania zhody dodržiavajú mlčanlivosť o skutočnostiach, o ktorých sa dozvedeli pri vykonávaní svojich úloh podľa § 12 alebo o obchodnom tajomstve; to sa nevzťahuje na poskytnutie informácií o obchodnom tajomstve počas kontroly notifikovanej osoby úradom,
p)	orgán posudzovania zhody sa bude zúčastňovať na príslušných normalizačných činnostiach a činnostiach koordinačnej skupiny notifikovaných osôb zriadenej podľa príslušného harmonizačného právneho predpisu Európskej únie alebo zabezpečí, aby jeho zamestnanci zodpovední za vykonávanie úloh týkajúcich sa posudzovania zhody boli o nich informovaní a uplatňovali administratívne rozhodnutia a dokumenty, ktoré sú výsledkom práce tejto skupiny.
(5)	Ak orgán posudzovania zhody preukáže svoju zhodu s kritériami ustanovenými v príslušných harmonizovaných technických normách alebo v ich častiach, predpokladá sa, že spĺňa požiadavky ustanovené v odseku 4 v takom rozsahu, v akom uvedené harmonizované technické normy tieto požiadavky upravujú.

§ 18
Notifikácia
(1)	Notifikácia je oznámenie úradu, ktorý je notifikujúcim orgánom, Európskej komisii a členským štátom podľa osobitného predpisu,26) že autorizovaná osoba bola rozhodnutím úradu oprávnená na posudzovanie zhody prístrojov a spĺňa požiadavky podľa tohto nariadenia vlády. V oznámení úradu sa uvedú informácie o činnostiach posudzovania zhody, postupe posudzovania zhody a o prístroji, ako aj doklady podľa § 17 ods. 3. Ak autorizovaná osoba nepredložila osvedčenie o akreditácii podľa § 17 ods. 3 písm. a), poskytnú sa Európskej komisii a členským štátom doklady, ktorými sa preukáže splnenie požiadaviek podľa § 17 ods. 4.
(2)	Autorizovaná osoba sa považuje za notifikovanú osobu a môže vykonávať činnosť notifikovanej osoby, keď ju Európska komisia zapíše do zoznamu notifikovaných osôb                a pridelí jej identifikačné číslo.

§ 19
Práva a povinnosti notifikovanej osoby
(1)	Notifikovaná osoba vykonáva posudzovanie zhody podľa postupov posudzovania zhody uvedených v prílohe III smernice.
(2)	Posudzovanie zhody sa vykonáva primeraným spôsobom tak, aby sa vyhlo zbytočnej záťaži výrobcu, dovozcu, splnomocneného zástupcu alebo distribútora. Notifikovaná osoba pri vykonávaní tejto činnosti zohľadňuje veľkosť podniku, odvetvie, v ktorom podnik vykonáva podnikateľskú činnosť, jeho štruktúru, stupeň zložitosti príslušnej technológie používanej pri prístroji, hromadný charakter alebo sériový charakter výrobného procesu a dodržiava pritom mieru prísnosti a úroveň ochrany vyžadovanú na súlad prístroja s požiadavkami podľa tohto nariadenia vlády. 
(3)	Ak notifikovaná osoba zistí, že výrobca neuplatňuje základné požiadavky alebo neuplatňuje zodpovedajúce harmonizované technické normy, vyzve výrobcu, aby prijal primerané nápravné opatrenie a nevydá certifikát.
(4)	Ak po vydaní certifikátu vydaného podľa tohto nariadenia vlády notifikovaná osoba v rámci monitorovania zhody zistí, že prístroj nespĺňa požiadavky podľa tohto nariadenia vlády, vyzve výrobcu, aby prijal primerané nápravné opatrenie a ak je to potrebné, pozastaví platnosť alebo zruší certifikát vydaný podľa tohto nariadenia vlády.
(5)	Notifikovaná osoba obmedzí rozsah, pozastaví platnosť alebo zruší všetky certifikáty vydané podľa tohto nariadenia vlády, pri ktorých výrobca neprijal nápravné opatrenie podľa odseku 4 alebo ak prijaté nápravné opatrenie nemá požadovaný účinok.
(6)	Notifikovaná osoba môže so súhlasom žiadateľa o vykonanie posúdenia zhody zabezpečiť výkon niektorých činností spojených s posudzovaním zhody prostredníctvom svojej organizačnej zložky alebo prostredníctvom subdodávateľa; notifikovaná osoba pritom zodpovedá za to, že organizačná zložka alebo subdodávateľ spĺňa požiadavky podľa § 17 ods. 4 a informuje o tom úrad.
(7)	Za činnosť podľa odseku 6 voči žiadateľovi o vykonanie posúdenia zhody a voči orgánu dohľadu, zodpovedá notifikovaná osoba.
(8)	Ak o to úrad požiada, notifikovaná osoba predloží 
a)	dokumentáciu, ktorou sa preukáže, že subdodávateľ spĺňa požiadavky podľa                            § 17 ods. 4,
b)	zmluvu o výkone činností spojených s posudzovaním zhody,
c)	informácie, dokumentáciu a vysvetlenia týkajúce sa vykonaných činností spojených                s posudzovaním zhody podľa § 12.
(9)	Notifikovaná osoba upraví vnútorným predpisom postup na prijímanie, prešetrovanie a rozhodovanie o odvolaniach proti svojim rozhodnutiam.
(10)	Notifikovaná osoba informuje úrad
a)	o zamietnutí žiadosti o vydanie certifikátu vydaného podľa tohto nariadenia vlády,
b)	o obmedzení rozsahu, pozastavení platnosti alebo o zrušení certifikátu podľa tohto nariadenia vlády,
c)	o akýchkoľvek okolnostiach, ktoré majú vplyv na rozsah alebo na podmienky notifikácie,
d)	o každej žiadosti o informácie o činnostiach posudzovania zhody, ktorú notifikovaná osoba dostala od orgánu dohľadu alebo
e)	ak o to požiada, o činnostiach posudzovania zhody vykonaných v rozsahu jej notifikácie a o akejkoľvek inej vykonanej činnosti vrátane cezhraničnej činnosti                    a uzatvárania subdodávateľských zmlúv podľa odseku 6.
(11)	Notifikovaná osoba poskytne iným notifikovaným osobám, ktoré vykonávajú činnosti  posudzovania zhody na rovnaké prístroje, informácie o tom, že prístroj nespĺňa požiadavky podľa tohto nariadenia vlády, alebo ich spĺňa len čiastočne a ak o to iná notifikovaná osoba požiada aj o tom, že prístroj spĺňa požiadavky podľa tohto nariadenia vlády.

§ 20
Dohľad nad trhom
(1)	Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto nariadením vlády pri sprístupňovaní prístroja na trhu vykonávajú orgány dohľadu nad trhom podľa osobitného predpisu.) Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto nariadením vlády pri uvedení prístroja do prevádzky vykonáva orgán dohľadu podľa osobitného predpisu.)
(2)	Pri výkone dohľadu nad trhom) prístrojov sa postupuje podľa osobitného predpisu.)

§ 21
Spoločné ustanovenie
Na ukladanie pokút orgánom dohľadu za porušenie povinností výrobcom, splnomocneným zástupcom, dovozcom alebo distribútorom ustanovených v tomto nariadení vlády sa vzťahuje osobitný predpis. )

§ 22
Prechodné ustanovenie
Zariadenia, ktoré boli uvedené na trh do 19. apríla 2016, a ktoré spĺňajú požiadavky právnych predpisov účinných do 19. apríla 2016, možno sprístupňovať na trhu alebo uvádzať do prevádzky aj po nadobudnutí účinnosti tohto nariadenia vlády.

Záverečné ustanovenia
§ 23
Týmto nariadením vlády sa preberajú a vykonávajú právne záväzné akty Európskej únie uvedené v prílohe.

§ 24
Zrušuje sa nariadenie vlády Slovenskej republiky č. 194/2005 Z. z. o elektromagnetickej kompatibilite v znení nariadenia vlády Slovenskej republiky č. 318/2007 Z. z.

§ 25
Účinnosť 
Toto nariadenie vlády nadobúda účinnosť 20. apríla 2016.

Príloha k nariadeniu vlády č. .../2016 Z. z.

ZOZNAM PREBERANÝCH A VYKONÁVANÝCH PRÁVNE ZÁVÄZNÝCH AKTOV EURÓPSKEJ ÚNIE

1. 	Nariadenie Európskeho parlamentu a Rady (ES) 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008).
2.	Smernica Európskeho parlamentu a Rady 2014/30/EÚ z 26. februára 2014 o harmonizácii právnych predpisov členských štátov vzťahujúcich sa na elektromagnetickú kompatibilitu (prepracované znenie) (Ú. v. EÚ L 96, 29.3.2014).